ทองคำปิดร่วง3.8ดอลล์
สัญญาทองคำตลาดนิวยอร์กปิดร่วงลง3.8ดอลล์ จากการแข็งค่าของสกุลเงินดอลลาร์สหรัฐ
19 ม.ค. 2556

สัญญาทองคำตลาดนิวยอร์กปิดร่วงลง3.8ดอลล์ จากการแข็งค่าของสกุลเงินดอลลาร์สหรัฐ
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 3.8 ดอลลาร์ หรือ 0.22% ปิดที่ 1,687 ดอลลาร์/ออนซ์ และตลอดทั้งสัปดาห์ สัญญาทองคำปรับตัวขึ้นทั้งสิ้น 1.6% 
นักลงทุนเทขายสัญญาทองคำหลังจากสกุลเงินดอลลาร์สหรัฐแข็งค่าขึ้น ซึ่งทำให้สัญญาทองคำมีราคาแพงขึ้นสำหรับนักลงทุนที่ถือครองสกุลเงินอื่นๆ โดยดัชนีดอลลาร์ ซึ่งเป็นมาตรวัดเงินสกุลดอลลาร์ในตระกร้าเงินเมื่อเทียบกับสกุลอื่นๆ พุ่งขึ้นแตะ 79.994 จุดเมื่อานนี้ จากระดับของวันพฤหัสบดีที่ 79.691 จุด
นอกจากนี้ นักลงทุนยังลดการถือครองทองคำซึ่งเป็นสินทรัพย์ที่ปลอดภัย หลังจากสำนักงานสถิติแห่งชาติของจีน (NBS) รายงานว่า ผลิตภัณฑ์มวลรวมภายในประเทศ (จีดีพี) ประจำไตรมาส 4 ปี 2555 ของจีน ขยายตัว 7.9% เมื่อเทียบรายปี ซึ่งเพิ่มขึ้นจากอัตราการขยายตัว 7.4% ในไตรมาส 3 ปีที่แล้ว